Sigurlaug Jóna Hannesdóttir hefur verið ráðin sem nýr útibússtjóri Lindasafns . Sigurlaug hefur víðtæka starfsreynslu af menningartengdum störfum og hefur frá árinu 2012 unnið á Þjóðminjasafni Íslands , m.a. sem sérfræðingur í munasafni , ljósmyndasafni og á miðlunarsviði . Hún hefur unnið við sýningagerð , sýningastjórnun , gerð efnis fyrir kynningar og samfélagsmiðla ásamt skráningu í gagnagrunninn Sarp . Árið 2016 tók Sigurlaug við starfi verkefnisstjóra Safnahússins við Hverfisgötu , sem nú er rekið af Þjóðminjasafninu . Í starfinu stýrði hún daglegum rekstri og hafði umsjón með verkefnum hússins og þjónustu . Var yfirmaður starfsfólks í sýningargæslu og sá um þjálfun starfsfólks , mótaði þjónustustefnu og handbækur . Einnig hafði hún umsjón með viðburðum og dagskrá í húsinu , útleigu á fundarstofum og fyrirlestrarsal og kom að mótun kynningarefnis , dagskrár og markaðssetningar . Sigurlaug hefur komið víða annars staðar við , m.a. starfaði hún sem prófarkalesari , myndritstjóri og söngvari í kór Íslensku óperunnar . Sigurlaug er með BA próf í þjóðfræði frá Háskóla Íslands og MA próf í safnafræði einnig frá Háskóla Íslands . Hún er jafnframt með framhaldspróf í klassískum söng og stundaði í kjölfarið framhaldsnám í Svíþjóð . Útibússtjóri Lindasafns ber ábyrgð á og stýrir daglegum rekstri Lindasafns , þ.m.t. fjármálum , starfsmannamálum , þjónustu , safnefni , fræðslu og viðburðum , tækjum , tölvum og búnaði . Starfið var auglýst í október og voru umsækjendur 34 . Sigurlaug var metin hæfust til að gegna starfinu með hliðsjón af þeim kröfum sem gerðar eru til þess samkvæmt starfslýsingu og auglýsingu .